Sklep VIII R 5/2005
Sodna praksa Vrhovnega sodišča, 2005-03-17

stvarna pristojnost - spor o pristojnosti - odstop zadeve pristojnemu sodišču

Ne glede na to, da je bil spis dejansko poslan delovnemu in socialnemu sodišču po 1.1.2005, je postopek pred tem sodiščem pričel teči s pravnomočnostjo sklepa okrajnega sodišča z dne 8.12.2004, s katerim se je le-to izreklo za stvarno nepristojno in sklenilo zadevo odstopiti drugemu stvarno pristojnemu sodišču. Zato se šteje, da je v zadevi na dan uveljavitve ZDSS-1 postopek tekel pred delovnim in socialnim sodiščem.

Za odločanje v tej zadevi je stvarno pristojno Delovno in socialno sodišče v Ljubljani.

Tožeča stranka je pri Okrajnem sodišču v Piranu zoper toženko vložila predlog za izvršbo na podlagi verodostojne listine. Zoper sklep o dovolitvi izvršbe z dne 9.2.2002 je toženka ugovarjala, zato je sodišče s sklepom z dne 15.4.2004 sklep o izvršbi razveljavilo in sklenilo, da se bo postopek o zahtevku nadaljeval v pravdi. Ob ugotovitvi, da je predmet spora plačilo zapadlih premij individualnega prostovoljnega zdravstvenega zavarovanja, se je dne 10.11.2004 Okrajno sodišče v Piranu s sklepom izreklo za stvarno nepristojno in zadevo odstopilo v reševanje Delovnemu in socialnemu sodišču v Ljubljani, kot stvarno in krajevno pristojnemu sodišču.

Sklep je postal pravnomočen dne 8.12.2004, Delovnemu in socialnemu sodišču v Ljubljani pa je bil spis poslan dne 1.2.2005.

Delovno in socialno sodišče v Ljubljani pristojnosti ni sprejelo in je dne 11.2.2005 predlagalo Vrhovnemu sodišču RS, da odloči o sporu o pristojnosti. Sodišče navaja, da je tožnica vložila predlog za izvršbo zaradi izterjave dolga iz naslova neplačanih premij prostovoljnega zdravstvenega zavarovanja. Gre torej za spor v zvezi s prostovoljnim zdravstvenim zavarovanjem, za te spore pa socialno sodišče ni več pristojno. Po 2. točki 1. odstavka 7. člena Zakona o delovnih in socialnih sodiščih (ZDSS-1 - Ur.l. RS, št. 2/2004) je socialno sodišče pristojno le za spore o plačevanju prispevkov za obvezno zdravstveno zavarovanje.

Za odločanje v tem sporu je stvarno pristojno socialno sodišče.

Delovna in socialna sodišča so specializirana sodišča in kot takšna pristojna za reševanje samo tistih socialnih sporov, za katere zakon tako določa. Ti spori so bili do 1.1.2005 določeni v 5. členu Zakona o delovnih in socialnih sodiščih (ZDSS - Ur.l. RS, št. 19/94 in 20/98). Med temi spori so bili navedeni tudi spori v zvezi s prostovoljnim zdravstvenim zavarovanjem.

S 1.1.2005 je pričel veljati ZDSS-1, ki pristojnosti socialnega sodišča za spore iz prostovoljnega zdravstvenega zavarovanja res ne določa več. Vendar ima ZDSS-1 prehodno določbo (88. člen), po kateri se postopki v zadevah v zvezi s prostovoljnim zdravstvenim zavarovanjem, ki so bili začeti pred uveljavitvijo tega zakona, nadaljujejo pred sodišči, pred katerimi tečejo ob uveljavitvi tega zakona. Pristojnost socialnega sodišča ali pa sodišča splošne pristojnosti v obravnavani zadevi je torej odvisna od tega, pred katerim sodiščem je postopek tekel ob uveljavitvi ZDSS-1, torej 1.1.2005.

Sklep Okrajnega sodišča v Piranu, opr. št. P 169/2004 z dne 10.11.2004, s katerim se je izreklo za stvarno nepristojno za odločanje v tem sporu in zadevo odstopilo Delovnemu in socialnemu sodišču v Ljubljani, je postal pravnomočen 8.12.2004. Po določbi 2. odstavka 23. člena ZPP sodišče, ki mu je bila zadeva odstopljena kot pristojnemu sodišču, nadaljuje postopek, kot da bi se začel pred njim. Ne glede na to, kdaj je bil spis dejansko poslan Delovnemu in socialnemu sodišču v Ljubljani, je postopek pred tem sodiščem začel teči s pravnomočnostjo sklepa Okrajnega sodišča v Piranu, torej pred 1.1.2005, to je v času, ko je bilo na podlagi izrecne določbe 2.

alinee 2. točke 1. odstavka 5. člena ZDSS socialno sodišče pristojno tudi za spore v zvezi s prostovoljnim zdravstvenim zavarovanjem. Na podlagi prehodne določbe 88. člena ZDSS-1 se predmetni spor nadaljuje pred socialnim sodiščem, ne glede na njegovo sicer spremenjeno stvarno pristojnost po 1.1.2005.

Glede na navedeno je vrhovno sodišče na podlagi 2. odstavka 25. člena Zakona o pravdnem postopku (ZPP - prečiščeno besedilo, Ur.l. RS, št. 36/04) sklenilo, da je za odločanje v tem sporu stvarno pristojno socialno sodišče, to je Delovno in socialno sodišče v Ljubljani.

ZPP člen 23, 23/2.ZDSS-1 člen 7, 7/1, 88.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.